Ir-Regolament tal-Kunsill (KE) Nru 1093/94
tas-6 ta' Mejju 1994
li jipprovdi il-kondizzjonijiet li taħthom bastimenti tas-sajd ta' pajjiż terz jistgħu jniżżlu direttament u jpoġġu fis-suq il-qbid tagħhom fil-portijiet tal-Komunità
IL-KUNSILL TA' L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u b'mod partikolari l-Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi, safejn it-Trattat huwa konċernat, l-awtorità ta' l-Istat kostali fir-rigward ta' aċċess għal bastimenti ta' pajjiżi terzi fl-ilmijiet interni u portijiet huwa mħaddan mill-Istat Membru; billi, madankollu, fir-rigward ta' aċċess għal dawn il-portijiet minn bastimenti tas-sajd għall-inżul dirett u tal-bejgħ fis-suq tal-qbid tagħhom, huwa meħtieġ li miżuri addizzjonali uniformi fil-livell tal-Komunità jiġu promulgati sabiex tali ħidmiet jsiru b'mod li ma jaffetwawx il-ħidma tal-politika komuni tas-sajd, inkluz il-livelli tas-saħħa u tal-bejgħ li huma applikabbli għal produzzjoni fil-Komunità, u għalhekk jwasslu għal sitwazzjoni fejn il-kompetizzjoni tiġi mgħawġa għad-detriment tal-produzzjoni fil-Komunità u fir-rigward ta' importazzjoni b'mezzi oħra ta' trasport;
Billi, partikolarment, l-inżul għandu jiġi permess biss f'portijiet fejn il-faċilitajiet ta' saħħa u verifika veterinarji huma disponibbli, u kaptani tal-bastimenti tas-sajd ikunu meħtieġa li jipproduċu dikjarazzjoni speċifika ta' l-inżul;
Billi l-aċċess għall-inżul dirett minn bastimenti tas-sajd li jkollhom l-bandiera ta', jew reġistrati fi, pajjiż terz m'għandux ifixkel il-bilanċ tas-suq imfittex għal ċertu prodotti bl-użu ta' mekkaniżmi tal-prezz introdotti bħala parti mill-organizzazzjoni tas-suq; billi bejgħ ta' dawn il-prodotti għandhom għalhekk jirrispettaw il-livelli tal-prezz stabbiliti mill-Komunità;
Billi, b'żieda ma' dan, l-organizzazzjoni komuni tas-suq ta' dawn il-prodotti jistrieħ l-aktar fuq il-kapaċità ta' l-organizzazzjonijiet tal-produtturi li jħeġġu regolarizzazzjoni tal-prezz, billi jimponu fuq il-membri tagħhom konformità mar-regoli li jaddottaw, sabiex, b'mod konformi ma' l-għanijiet tat-Trattat, sabiex jiżguraw partikolarment li sajjieda jgawdu livell tajjeb ta' għixien; billi l-vantaġġ maħluq mill-inżul dirett tal-bastimenti konċernati m'għandux iwassal, fis-setturi ta' attività ta' l-organizzazzjonijiet tal-produtturi, għal ebda periklu fl-effettività tal-miżuri addottati u implementati minn dawn l-organizzazzjonijiet fl-applikazzjoni tal-mekkaniżmi tas-swieq ta' organizzazzjoni komuni; billi għalhekk, ħlief fejn prodotti huma maħsuba għall-ipproċessar, huwa meħtieġ li l-qbid minn bastimenti tas-sajd li jtajru bandiera ta', jew reġistrati f'pajjiż terz ikun soġġett għat-tali miżuri;
Billi l-applikazzjoni ta' dan ir-Regolament ikun jeħtieġ dispożizzjoni adekwata ta' l-informazzjoni fuq portijiet fejn l-inżul dirett u l-bejgħ fis-suq tal-bastimenti li jtajru l-bandiera ta', jew reġistrati fi, pajjiż terz huwa permess;
Billi wara ċertu żmien ikun meħtieġ li jsir eżami tar-riżultati ta' l-applikazzjoni ta' dan ir-Regolament,
ADDOTTA DAN IR-REGOLAMENT:
L-Artikolu 1
Fuq il-kondizzjonijiet magħmula f'dan ir-Regolament, bastimenti li jtajru l-bandiera ta', jew reġistrati fi, pajjiż terz huma awtoriżżati li jniżżlu l-prodotti tas-sajd tagħhom direttament fil-portijiet ta' l-Istati Membri, għar-rilaxx fiċ-ċirkolazzjoni ħielsa u l-bejgħ fis-suq.
L-Artikolu 2
Għall-iskopijiet ta' dan ir-Regolament, it-tifsiriet li ġejjin għandhom japplikaw:
1. prodotti tas-sajd: kull prodott miġjub direttament mill-lok tal-qabda, possibilment wara trasbord bil-baħar minn bastiment ieħor, u kopert mill-Kapitolu 3 ta' l-Anness I tar-Regolament tal-Kunsill (KEE) Nru 2658/87 tat-23 ta' Lulju 1987 fuq it-tariffa u n-nomenklatura statistika u fuq it-Tariffa Komuni tad-Dwana [4];
2. bastiment tas-sajd:
- bastiment, ta' kwalunkwe daqs, użat primarjament jew sekondarjament sabiex jieħu prodotti tas-sajd;
- bastiment li, anke jekk mhux wżat hu nnifsu sabiex jagħmel il-qbid bil-mezzi tiegħu, jieħu l-prodotti tas-sajd li għalihom saret referenza fl-Artikolu 1 bi trasbord lill-bastimenti oħra;
- bastiment li abbord ikollu prodotti tas-sajd li għalihom saret referenza fl-Artikolu 1 huma soġġetti għal wieħed jew aktar ħidmiet qabel l-ippakkjar: tqattiegħ f'filett jew f'biċċiet, tneħħija tal-ġilda, kkapuljar, iffriżar u/jew ipproċessar.
L-Artikolu 3
1. Mingħajr preġudizzju għad-Direttiva 90/675/KEE ta' l-10 ta' Diċembru 1990 li jipprovdu l-prinċipji li jirregolaw l-organizzazzjoni tal-verifika veterinarja fuq prodotti li jidħlu fil-Komunità minn pajjiżi terzi [5] u d-Direttiva 91/493/KEE tat-22 ta' Lulju 1991 li tipprovdi l-kondizzjonijiet ta' saħħa għal produzzjoni u t-tqiegħed fis-suq tal-prodotti tas-sajd [6], bastimenti tas-sajd imsemmija fl-Artikolu 1 ma jistgħux iniżżlu l-qbid tagħhom għar-rilaxx fiċ-ċirkolazzjoni ħielsa u l-bejgħ fis-suq ħlief f'portijiet msemmija mill-Istati Membri. Dawn ta' l-aħħar għandhom jiżguraw li kull verifika ta' saħħa u dik veterinarja kif hemm provdut fir-regoli fis-seħħ għal prodotti tas-sajd li għalihom saret referenza fl-Artikolu 1 jitwettqu f'dawn il-portijiet.
2. Qabel id-data li fija dan ir-Regolament isir applikabbli, l-Istati Membri għandhom jibagħtu lill-Kummissjoni elenku tal-portijiet li għalihom saret referenza fil-paragrafu 1. Għandhom jinnotifikaw il-Kummissjoni b'kull bidla sussegwenti għal dik il-lista.
Il-Kummissjoni għandha tippubblika elenku sħiħ tal-portijiet u ħlasijiet dwar dan fis-serje "Ċ" tal-Ġurnal Uffiċjali tal-Komunitajiet Ewropej.
L-Artikolu 4
1. Mingħajr preġudizzju għar-Regolament tal-Kunsill (KEE) Nru 2847/93 tat-12 ta' Ottubru 1993 li jwaqqaf sistema ta' kontroll applikabbli għal politika komuni tas-sajd [7], il-kaptan tal-bastiment tas-sajd li għaliħ saret referenza fl-Artikolu 1 għandu jagħmel u jagħti lill-awtoritajiet kompetenti fejn jixtieq jagħmel użu tal-faċilitajiet ta' l-inżul dikjarazzjoni li tispeċifika, għal kull prodott li jkun maħsub li jrid iniżżel:
- l-oriġini u, fejn applikabbli, il-bastiment jew bastimenti minn fejn dawk il-prodotti ġew trasbordati,
- il-kwantitajiet, magħżula skond l-ispeċi,
- il-metodu maħsub għall-bejgħ fis-suq.
2. Il-prodotti tas-sajd li għalihom saret referenza fl-Artikolu 1 imniżżla minn bastimenti tas-sajd m'għandhomx jiġu rilaxxati għaċ-ċirkolazzjoni ħielsa sakemm id-dikjarazzjoni li għaliha saret referenza fil-paragrafu 1 ma tkunx ġiet preżentata lill-awtoritajiet kompetenti.
L-Artikolu 5
1. Il-bejgħ fis-suq ta' prodotti tas-sajd imniżżla direttament mill-bastiment tas-sajd li għaliħ saret referenza fl-Artikolu 1 li mhumiex maħsuba għall-ipproċessar għandhom ikunu suġġetti għall-kondizzjonijiet li ġejjin:
- fejn il-prodotti huma elenkati fl-Annessi I jew VI tar-Regolament tal-Kunsill (KEE) Nru 3759/92 tas-17 ta' Diċembru 1992 fuq l-organizzazzjoni komuni tas-suq fil-prodotti tas-sajd u l-akwakultura [8] u li jinbiegħu fis-suq fi ħdan is-settur ta' ħidma li għalihom organizzazzjoni tal-produtturi hija rikonoxxuta, jistgħu jinbiegħu fis-suq biss jekk jaqblu mar-regoli mfassla minn dik l-organizzazzjoni tal-produtturi fuq prezz ta' irtirar jew bejgħ, fuq il-kwalità jew, għall-iskop li jiġi regolat il-forniment;
Fejn ir-rilaxx għaċ-ċirkolazzjoni ħielsa jsir barra dak is-settur, prodotti elenkati fl-Anness I. A, D jew E għar-Regolament (KEE) Nru 3759/92 ma jistgħux jinbiegħu bi prezz ħieles fil-fruntiera taħt il-prezz ta' irtirar jew bejgħ stabbilit fis-sena kurrenti tas-suq taħt l-Artikoli 11 jew 13 ta' dak ir-Regolament;
- fejn il-prodotti huma elenkati fl-Anness II għar-Regolament (KEE) Nru 3759/92, jistgħu ma jiġux rilaxxati għaċ-ċirkolazzjoni ħielsa bil-prezz ħieles fil-fruntiera taħt il-prezz ta' limitu stabbilit fl-Artikolu 16(2) ta' dak ir-Regolament li jnissel assistenza ta' ħażna privata;
- fejn il-prodotti huma elenkati fl-Annessi IV. B jew V tar-Regolament (KEE) Nru 3759/92, ma jistgħux jiġu rilaxxati għaċ-ċirkolazzjoni ħielsa bil-prezz liberu fil-fruntiera b'inqas mill-prezz stabbilit fl-Artikolu 22(1) ta' dak ir-Regolament.
2. Għall-iskopijiet tal-paragrafu 1, il-prezz liberu fil-fruntiera għandu jikkorispondi mal-valur tal-prezz rikonoxxut tad-dwana.
L-Artikolu 6
Ir-rilaxx mid-dwana jista' jsir biss wara l-produzzjoni ta' evidenza, għas-sodisfazzjon ta' awtoritajiet doganali, li l-prodotti konċernati jilħqu l-kondizzjonijiet stabbiliti f'dan ir-Regolament.
L-Artikolu 7
L-Istati Membri għandhom jieħdu azzjoni xierqa sabiex jigarantixxu konformità ma' dan ir-Regolament, jinfurmaw il-kaptani tal-bastimenti konċernati bl-obbligazzjonijiet tagħhom u jippubblikaw fil-portijiet il-prezzijiet li għandhom jiġu mħarsa skond l-Artikolu 5.
L-Artikolu 8
Qabel l-1 ta' Lulju 1996, il-Kummissjoni għandha tagħti l-Kunsill rapport tar-riżultati fuq l-applikazzjoni ta' dan ir-Regolament, akkompanjat, jekk meħtieġ, minn proposti xierqa.
L-Artikolu 9
Dan ir-Regolament għandu jidħol fis-seħħ sebat ijiem wara li jiġi publikat fil-Ġurnal Uffiċjali tal-Komunitajiet Ewropej.
Għandu japplika mill-15 ta' Mejju 1995.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-6 ta' Mejju 1994.